b"\n_START_ARTICLE_\nChristina Applegate\n_START_SECTION_\nZgodnje \xc5\xbeivljenje\n_START_PARAGRAPH_\nChristina Applegate se je rodila 25. novembra 1971 v Hollywoodu, Kalifornija, Zdru\xc5\xbeene dr\xc5\xbeave Amerike, kot h\xc4\x8di filmskega producenta Roberta W. Applegata in njegove \xc5\xbeene, Nancy Lee Priddy, pevke in igralke, ki sta se lo\xc4\x8dila kmalu po njenem rojstvu. Iz o\xc4\x8detovega drugega zakona ima polbrata Kylea in polsestro Aliso. Po lo\xc4\x8ditvi je imela njena mama razmerje z glasbenikom Stephenom Stillsom, ki jo je spoznal z glasbenikoma Paulom Kantnerjem in Grace Slick. V tistem \xc4\x8dasu se je Christina spoprijateljila z njuno h\xc4\x8derko, Chino Kanter.\n_START_SECTION_\nZgodnja kariera\n_START_PARAGRAPH_\nChristina Applegate je s svojo igralsko kariero za\xc4\x8dela pri komaj treh mesecih, v prvem delu leta 1972, ko se je poleg svoje mame pojavila v telenoveli Days of Our Lives, hkrati pa je posnela tudi reklamo za otro\xc5\xa1ke plenice znamke Playtex. Prvo pomembno vlogo na malih televizijskih ekranih je dobila pri sedmih letih z igranjem v filmu iz leta 1979, Jaws of Satan (alias King Cobra), temu pa je leta 1981 sledila Beatlemania. V televizijskemu filmu Grace Kelly (1983) je igrala mlaj\xc5\xa1o verzijo Grace Kelly (starej\xc5\xa1o je igrala Cheryl Ladd), leta 1985 pa se je pojavila v Showtimovi politi\xc4\x8dni komediji Washingtoon, kjer je igrala h\xc4\x8derko nekega kongresnika. Gostovala je tudi v televizijskih serijah, kot so Father Murphy (1981), Charles in Charge (1984 in 1985) in Silver Spoons (1986)._NEWLINE_V letu 1986 je dobila vlogo Robin Kennedy (1986\xe2\x80\x931987), policajeve h\xc4\x8dere v policijski televizijski drami Heart of the City, medtem pa je igrala v televizijskih serijah, kot so Vse je opro\xc5\xa1\xc4\x8deno, Still the Beaver, Neverjetne zgodbe in Family Ties (epizoda Band on the Run, kjer je Applegatova igrala Kitten)._NEWLINE_Leta 1987 je dobila vlogo, po kateri je \xc5\xa1e danes najbolj prepoznavna. Odlo\xc4\x8dili so se namre\xc4\x8d, da bo igrala neumno Kelly Bundy v televizijski seriji Dru\xc5\xbeina za umret. V njej je igrala celih deset let (do leta 1997), medtem pa smo jo lahko videli v televizijskih serijah, kot na primer 21 Jump Street (1988), Top of the Heap (1991, kot Kelly Bundy), Madtv (1996) in Saturday Night Live (8. maj, 1993)._NEWLINE_Osvojila je tudi vlogo lika Sue Ellen Crandell v komi\xc4\x8dnem filmu Ne povej mami, da je varu\xc5\xa1ka mrtva iz leta 1991, kar je bila njena prva vloga v dru\xc5\xbeinskem filmu. Temu so sledili filmi, kot Vibrations (1995), Across the Moon (1995), Wild Bill (1995), Mars napada! (1996) in Nowhere (1997). Po koncu snemanja serije Dru\xc5\xbeina za umret, ki je bila kon\xc4\x8dana v maju 1997, Christina Applegate dobi vlogo Claudine Van Doozen v filmu Claudine's Return (alias Kiss of Fire). Hkrati je bila tudi \xc4\x8dlanica filmske ekipe akcijskega filma The Big Hit in igrala Mobovo zaro\xc4\x8denko v filmu Mafija! iz leta 1998._NEWLINE_V istem letu je dobila naslovno vlogo v televizijski seriji Jesse, ki je bila predvajana med letoma 1998 in 2000. Za to vlogo je prejela nagrado People's Choice Award in nominacijo za Zlati globus. O sprejemu vloge je povedala: \xc2\xbbTo je bila velika in pomembna odlo\xc4\x8ditev. Res sem morala sesti in razmi\xc5\xa1ljati o tem. Na koncu sem pri\xc5\xa1la do sklepa, da vse pride v moje \xc5\xbeivljenje z razlogom.\xc2\xab_NEWLINE_V novem tiso\xc4\x8dletju smo jo lahko videli igrati dvojno vlogo v komi\xc4\x8dnem filmu Obiskovalci 3. Igrala je \xc5\xbeensko iz dvanajstega stoletja, princeso Rosalind, ter njeno potomko v enaindvajsetem stoletju, Julio Malfete. Po vlogi najbolj\xc5\xa1e prijateljice Cameron Diaz, Courtney Rockcliffe, v filmu To sladko bitje iz leta 2002, je dobila vloge v filmih, kot so Heroes (2002), Stevardese letijo v nebo (2003), Umori v Wonderlandu (2003), Mrtve\xc4\x8deve sanje (2003), Kupljeni bo\xc5\xbei\xc4\x8d (2004) in Uslu\xc5\xbebenec meseca (2004). Bila je tudi producentka filma iz leta 2001, Comforters, Miserable.\n_START_SECTION_\nKasnej\xc5\xa1nja kariera\n_START_PARAGRAPH_\nChristina Applegate je v letih 2002 in 2003 gostovala v televizijski seriji Prijatelji, kjer je igrala mlaj\xc5\xa1o sestro Rachel Green (Jennifer Aniston), Amy Green. Epizodama je bilo naslov \xc2\xbbThe One with Rachel's Other Sister\xc2\xab\xc2\xa0in \xc2\xbbThe One Where Rachel's Sister Babysits\xc2\xab. Za ta nastop je dobila Emmyja. Imela je tudi manj\xc5\xa1o vlogo v filmu Wake Up, Ron Burgundy: The Lost Movie, prilogi k filmu Voditelj vra\xc4\x8da udarec._NEWLINE_Dobila je tudi vloge v The Axeman's Jazz, Nobody Leaves Empty Handed, The Runthrough, kot v filmu Johna Cassavetesa, The Third Day (skupaj z Geno Rowlands). Leta 2004 se je pojavila v Brodwayskemu muzikalu Sweet Charity, kot Charity Hope Valentine. Za to vlogo je dobila nagrado Theatre World Award in bila nominirana za nagrado Tony._NEWLINE_Med igranjem v Sweet Charity si je zlomila gle\xc5\xbeenj, zato so producenti \xc5\xbee sporo\xc4\x8dili medijem, da s predstavo ne bo ni\xc4\x8d. A Christina Applegate jih je uspela pregovoriti in predstava se je za\xc4\x8dela predvajati na 18. aprila 2005. Kon\xc4\x8dala se je 31. decembra 2005. Leta 2006 se je pojavila v kampanji za Hanesa, naslovljeni kot \xc2\xbbLook who we've got our Hanes on now\xc2\xab. Kampanija se je sicer za\xc4\x8dela \xc5\xbee leta 2005, a ona, Jennifer Love Hewitt in Kevin Bacon so bili vanjo vklju\xc4\x8deni pozneje._NEWLINE_V letu 2006 se je Christina Applegate poleg igralcev, kot so Eva Longoria Parker, Ryan Seacrest in Christina Milian pojavila v videospotu Jessice Simpson za pesem \xc2\xbbA Public Affair\xc2\xab.\n_START_SECTION_\nTrenutna kariera\n_START_PARAGRAPH_\nChristina Applegate je igrala v ABC-jevi komediji Samanta Kdo?, dokler ni bila kon\xc4\x8dana 18. maja 2009. V televizijski seriji so med drugim igrali tudi Jean Smart, Jennifer Esposito in Melissa McCarthy. Govorila je o tridesetletni Samanti, ki je po prometni nesre\xc4\x8di izgubila spomin in mora zato ponovno odkriti svoje \xc5\xbeivljenje, odnose ter samo sebe. Kmalu po potrditvi, da se bo serija kon\xc4\x8dala, je Christina Applegate za\xc4\x8dela s kampanjo, da bi serijo spravila nazaj v proizvodnijo, a ji ni uspelo._NEWLINE_Applegatova je igrala Elizabeth Montgomery v filmu Everything Is Going to Be Just Fine, ki je iz\xc5\xa1el leta 2009._NEWLINE_Januarja 2009 se je skupaj z Davidom Faustinom, ki je v televizijski seriji Dru\xc5\xbeina za umret igral njenega brata Buda Bundyja, pojavila v epizodi Faustinove serije Star-ving.\n_START_SECTION_\nZasebno \xc5\xbeivljenje\n_START_PARAGRAPH_\nV oktobru 2001 se je Christina Applegate poro\xc4\x8dila s svojim dolgoletnim fantom, Johnathonom Schaechom v majhnem mestecu Palm Springs na Floridi. Pri obredu so bili navzo\xc4\x8di samo njeni najblji\xc5\xbeji prijatelji in dru\xc5\xbeina. Schaech je vlo\xc5\xbeil zahtevo za lo\xc4\x8ditev novembra 2005. Nazadnje sta se lo\xc4\x8dila \xc5\xa1ele 10. avgusta 2007._NEWLINE_Je zelo dobra prijateljica z Lanceom Bassom._NEWLINE_1. julija 2008 so njenega biv\xc5\xa1ega fanta in hkrati bli\xc5\xbenjega prijatelja Leeja Grivasa na\xc5\xa1li mrtvega v njegovem stanovanju zaradi prevelikega odmerka drog._NEWLINE_Januarja 2009 je v intervjuju za Anytime with Bob Kushell povedala, da naravnost sovra\xc5\xbei paparazze. Poleg Anytime with Bob Kushell se je pojavila tudi v oddajah, kot na primer The Ellen DeGeneres Show in TV Land Awards, na tem skupaj z igralsko ekipo iz televizijske serije Dru\xc5\xbeina za umret._NEWLINE_Od leta 2009 hodi z Martynom LeNobleom._NEWLINE_Je vegetarijanka.\n_START_SECTION_\nRak na dojki\n_START_PARAGRAPH_\n3. avgusta 2008 je Christina Applegate v intervjuju za revijo People povedala, da so ji diagnosticirali raka na dojki. To je potrdil tudi njen tiskovni predstavnik, ki je povedal: \xc2\xbbChristini Applegate so diagnosticirali zgodnjo obliko raka na dojki. Rak naj zanjo ne bi bil smrtno nevaren. Njen zdravnik ji je priporo\xc4\x8dil zdravljenje in raka lahko popolnoma preboli.\xc2\xab_NEWLINE_19. avgusta istega leta je bilo potrjeno, da bo Christina Applegate od\xc5\xa1la na dve mastektomiji, rak pa naj bi bil najden samo na eni dojki. Podedovala naj bi nekak\xc5\xa1ne genetske napake, ki pogosto povzro\xc4\x8di raka na dojkah. Tudi njena mama, Nancy Priddy je zbolela za rakom na dojkah in ga na koncu pre\xc5\xbeivela. Applegatova je povedala, da je bila \xc5\xa1okirana, ko je izvedela, da ima raka na dojkah in da je za tem nemudoma morala na zdravljenje, ki vklju\xc4\x8duje tudi strogo dieto._NEWLINE_Christina Applegate je imela operacijo in zdaj predvidevajo, da bo rekonstruktivna operacija opravljena v naslednjih osmih mesecih. Njen tiskovni predstavnik je povedal, da normalno nadaljuje s snemanjem in da vse skupaj ne vpliva na njeno delo.\n_START_SECTION_\nDobrodelna dela\n_START_PARAGRAPH_\nLeta 1992 se je Christina Applegate pridru\xc5\xbeila ostalim slavnim zvezdnikom v oddaji za dobrodelne namene, s katero so \xc5\xbeeleli pomagati predvsem ogro\xc5\xbeenim otrokom. Tam je nastopala predvsem kot asistentka \xc4\x8darovnika, ki jo je \xc2\xbbpre\xc5\xbeagal na pol\xc2\xab._NEWLINE_Leta 2003 je bila predstavnica Lee National Denim Day, ki je zbrala nekaj milijonov dolarjev za raziskave raka na dojkah._NEWLINE_Potem, ko je izvedela, da ima raka na dojki je nastopila na televiziji v seriji Stand Up to Cancer, kjer so zbirali denar za raziskave raka na dojki. Eno uro dolga predstavitev je bila 5. septembra 2009 predvajana na CBS-ju, NBC-ju in ABC-ju._NEWLINE_Leta 2009 je Christina Applegate potrdila svojo odlo\xc4\x8ditev, da se \xc5\xbeeli vrniti na mesto predstavnice zdru\xc5\xbebe Lee National Denim Day._NEWLINE_Istega leta ustanovi Right Action for Women, dobrodelno ustanovo, namenjeno raku na dojkah pri \xc5\xbeenskah.. Trenutno je v za\xc4\x8detni fazi zbiranja sredstev in odpreti se namerava \xc5\xa1e letos (2010)."